Αδελαΐδα του Χοενλόε-Λάνγκενμπουργκ

Η Αδελαΐδα (γερμ. Adelheid, 20 Ιουλίου 1835 - 25 Ιανουαρίου 1900) από τον Οίκο του Χοενλόε ήταν κόρη του Πρίγκιπα του Χοενλόε-Λάνγκενμπουργκ και με τον γάμο της έγινε δούκισσα του Σλέσβιχ-Χόλσταϊν. Ήταν ανιψιά της Βικτωρίας του Ηνωμένου Βασιλείου και πεθερά του Γουλιέλμου Β΄ της Γερμανίας. Ο Κάρολος ΙΣΤ΄ Γουσταύος της Σουηδίας και ο Φίλιππος ΣΤ΄ της Ισπανίας είναι απόγονοί της.

 Η Αδελαΐδα Βικτωρία Αμαλία Λουίζα Μαρία Κωνσταντία ήταν η δεύτερη κόρη του Ερνέστου Α΄ του Χοενλόε-Λάνγκενμπουργκ και της Θεοδώρας, κόρης του Έμιχ Καρόλου του Χοενλόε-Λάινινγκεν. Η μητέρα της ήταν κόρη -από τον πρώτο γάμο- της Βικτωρίας της Σαξονίας-Κόμπουργκ-Ζάαλφελντ, η οποία από τον δεύτερο γάμο της είχε αποκτήσει τη Βικτωρία του Ηνωμένου Βασιλείου. Έτσι η Αδελαΐδα ήταν ανιψιά της Βασίλισσας. Το 1852, λίγο μετά την ανακήρυξη του Ναπολέοντα Γ΄ σε αυτοκράτορα των Γάλλων, ο Βοναπάρτης έκανε πρόταση γάμου στους γονείς της. Λίγο πριν τον είχε απορρίψει η Καρόλα της Σουηδίας. Αν και δεν την είχε συναντήσει ποτέ, τα πολιτικά οφέλη για τον αυτοκράτορα ήταν πρόδηλα. Θα συγγένευε με δυναστικούς Οίκους της Ευρώπης, ώστε ο Οίκος Βοναπάρτη να γίνει αξιοσέβαστος και να μπορέσει να συμμαχήσει με τη Βρετανία, όπου βασίλευε η θεία της Αδελαΐδας. Επειδή η Αδελαΐδα δεν ήταν επίσημα μέλος της βρετανικής βασιλικής οικογένειας, ο κίνδυνος απόρριψης της πρότασής του ήταν μικρός. Ο Ναπολέων Γ΄ ίσως ανέμενε να μεταστραφεί η Αδελαΐδα εύκολα στον Καθολικισμό. Όμως η πρόταση τρόμαξε τη Βικτωρία και τον σύζυγό της Αλβέρτο, που προτίμησαν να μην δώσουν τόσο βιαστικά νομιμότητα στο πρόσφατο "επαναστατικό" καθεστώς της Γαλλίας, του οποίου η διάρκεια ήταν αμφίβολη. Δεν θέλησαν να παραδώσουν μια νεαρή συγγενή τους στις σκοπιμότητες του αυτοκράτορα. Η Αυλή της Βρετανίας κράτησε αυστηρή σιωπή έναντι του Οίκου του Χοενλόε κατά τη διάρκεια των διαπραγματεύσεων του γάμου, ώστε να μη φανεί πως η βασίλισσα επιθυμούσε είτε απευχόταν την προοπτική να κάνει τον Ναπολέοντα Γ΄ σύζυγο της ανιψιάς της. Οι γονείς της ερμήνευσαν ορθά τη σιωπή της Βρετανίας ως αποδοκιμασία και αρνήθηκαν την προσφορά της Γαλλίας, κάτι που φόβισε τη 16ετή Αδελαΐδα. Η άρνηση θα μπορούσε να ερμηνευθεί και ως αίτημα περισσότερων παραχωρήσεων από τους Γάλλους· πριν όμως οι υπουργοί του Ναπολέοντα Γ΄ προσφέρουν και άλλα, ο Αυτοκράτορας εγκατέλειψε την επιδίωξη ανεύρεσης συζύγου από βασιλικό οίκο και ζήτησε σε γάμο την Ευγενία ντε Μοντίχο, Κόμισσα της Τέμπα, που πρωτύτερα της είχε ζητήσει να γίνει η ερωμένη του και αυτή το είχε αρνηθεί. Με τον σύζυγό της Φρειδερίκο εγκαταστάθηκε στο Ντόλτσιχ της Κάτω Λουσατίας, αλλά το 1863 μετακόμισε στο Κίελο, όταν ο Φρειδερίκος έγινε δούκας του Σλέσβιχ-Χόλσταϊν. Με τον Αυστρο-Πρωσικό πόλεμο το δουκάτο προσαρτήθηκε στην Πρωσία, οπότε επέστρεψαν στο Ντόλτσιχ τρεις μήνες μετά τη μετακόμισή τους. Τους επόμενους μήνες ζούσαν αλληλοδιαδόχως στο Ντόλτσιχ, τη Γκότα και το Πρίμκεναου. Το 1880 απεβίωσε ο Φρειδερίκος Η΄. Έπειτα από τον γάμο -το επόμενο έτος- της κόρης της Αυγούστας Βικτωρίας με τον Διάδοχο της Πρωσίας, η Αδελαΐδα αποσύρθηκε στη Δρέσδη, ασχολούμενη με τη ζωγραφική και τη μουσική. Απεβίωσε το 1900 σε ηλικία 65 ετών. Κατά την Αυστρο-Ουγγρική αποστολή στον Βόρειο Πόλο (1872-74) ανακαλύφθηκε το νησιωτικό σύμπλεγμα "Φραγκίσκος Ιωσήφ" και το όνομα της Αδελαΐδας δόθηκε σε ένα από τα νησιά. Παντρεύτηκε το 1856 τον Φρειδερίκο Η΄ του Σλέσβιχ-Χόλσταϊν και είχε τέκνα: Φρειδερίκος (1857 - 1858). Αυγούστα Βικτωρία (1858 - 1921), παντρεύτηκε τον Γουλιέλμο Β΄ της Γερμανίας. Βικτωρία Λουίζα (1892 - 1980), Πριγκίπισσα της Πρωσίας Φρειδερίκη (1917 - 1981), Βασίλισσα της Ελλάδας Σοφία (1938-), Βασίλισσα της Ισπανίας Φίλιππος ΣΤ΄ (1968-), Βασιλιάς της Ισπανίας. Καρολίνα Ματθίλδη (1860 - 1932), παντρεύτηκε τον Φρειδερίκο Φερδινάνδο του Σλέσβιχ-Χόλσταϊν(-Σόντερμπουργκ-Γκλύξμπουργκ) Βικτωρία Αδελαΐδα (1885 - 1970), Πριγκίπισσα του Σλέσβιχ-Χόλσταϊν-Σόντερμπουργκ-Γκλύξμπουργκ. Σίβυλλα (1908 - 1972), Δούκισσα του Βαιστερμπόττεν. Κάρολος ΙΣΤ΄ Γουσταύος (1946), Βασιλιάς της Σουηδίας. Γεράρδος (20 Ιανουαρίου - 11 Απριλίου 1862). Ερνέστος Γκύντερ (1863 - 1921), Δούκας του Σλέσβιχ-Χόλσταϊν Λουίζα Σοφία (1866 - 1952), παντρεύτηκε τον Φρειδερίκο Λεοπόλδο της Πρωσίας Θεοδώρα Αδελαΐδα (1874 - 1910). Diesbach, Ghislain de (1967). Secrets of the Gotha. translated from the French by Margaret Crosland. London: Chapman & Hall. pp. 134–136. "Adelaide of Hohenlohe-Langenburg (1835–1900)". Women in World History: A Biographical Encyclopedia. Gale Research Inc. Archived from the original on 15 November 2018. Retrieved 8 January 2013.(subscription required) "Obituary - The Duchess Frederick of Schleswig-Holstein". The Times (36049). London. 26 January 1900. p. 10.